b'\n_START_ARTICLE_\nMirko Vasle\n_START_SECTION_\n\xc5\xbdivljenje in delo\n_START_PARAGRAPH_\nOsnovno in srednjo \xc5\xa1olo je obiskoval v Buenos Airesu. Srednjo \xc5\xa1olo je dokon\xc4\x8dal leta 1968, nato je \xc5\xa1tiri leta \xc5\xa1tudiral strojni\xc5\xa1tvo na Tehnolo\xc5\xa1ki Univerzi v Buenos Airesu, a \xc5\xa1tudija ni dokon\xc4\x8dal. Do svojega 17. leta je redno obiskoval tudi sobotno slovensko osnovno in srednjo \xc5\xa1olo._NEWLINE_Ob osamosvajanju Slovenije, leta 1991, je bil odgovoren za medije pri slovenski krovni organizaciji Zedinjena Slovenija v Argentini. Kot novinar je ocenjeval plo\xc5\xa1\xc4\x8de v reviji Promusica, ki se je ukvarjala z resno glasbo. Sodeloval je pri slovenskem tedniku Svobodna Slovenija v Argentini. Od leta 1987 sodeluje pri slovenski radijski oddaji Okence v Slovenijo, od julija leta 1993 je njen urednik. Leta 2007 je Urad Vlade RS za Slovence v zamejstvu in po svetu oddaji podelil priznanje za 20 let aktivnega delovanja in neprecenljiv prispevek k ohranjanju in \xc5\xa1irjenju slovenskega jezika in umetnosti v Argentini. V kulturnem delu oddaje so skozi \xc5\xa1tiri leta, od 1997 do 2000, govorili o zgodovini slovenskega slovstva, sam je bil zadol\xc5\xbeen za prispevke o slovenskih pesnikih in pisateljih. Iz tega je nato v samozalo\xc5\xbebi in s podporo Ministrstva za kulturo RS nastala njegova monografija Breve historia de la literatura eslovena (Buenos Aires, 2003 (COBISS)), ki je prva knjiga o slovenski knji\xc5\xbeevnosti v \xc5\xa1panskem jeziku. Monografija je opremljena tudi s fotografijami obravnavanih avtorjev. Imel je nekaj predavanj na temo slovenskega slovstva - na primer predavanji na Filozofski fakulteti Univerze v Buenos Airesu leta 2006 (na temo Slovenska literarna ustvarjalnost v Argentini, v sklopu Svetovnih dnevov slovenske literature) in na Katoli\xc5\xa1ki univerzi v Parani leta 2008 (na temo Slovensko slovstvo)._NEWLINE_Pi\xc5\xa1e tudi prispevke za slovensko radijsko oddajo v Avstraliji.'